Η καλλιέργεια του «χόρτου του θεού», απόλυτα νόμιμη πια έχει ήδη ξεκινήσει και πάλι δειλά-δειλά στη χώρα μετά από σχεδόν έναν αιώνα «ξενόφερτης» – γιατί περί αυτού ακριβώς επρόκειτο, θέλανε τότε βλέπεις οι Εγγλέζοι να έχουνε το ινδικό χασίς μονοπώλιο στην αιγυπτιακή αγορά - απαγόρευσης, η νομιμοποίησή του για ιατρική-φαρμακευτική χρήση έχει ήδη δρομολογηθεί με το πόρισμα που παραδόθηκε πρόσφατα στον υπουργό Υγείας να την ενθαρρύνει, ολοένα περισσότερες μικρές εταιρίες και καταστήματα «ξεφυτρώνουν» αναδεικνύοντας έναν ολόκληρο αστερισμό από προϊόντα με την ένδειξη hemp.

Δυο δεκαετίες μετά το πρωτοπόρο – και άγρια κυνηγημένο από την εθνική μας αρτηριοσκλήρωση – Kannabishop, μια σειρά ταμπού παρωχημένες αντιλήψεις αργά αλλά σταθερά ανατρέπονται. Και ενώ η αποποινικοποίηση της cannabis indica, της «ακουστικής» δηλαδή ποικιλίας με τις γνωστές ψυχοδραστικές ιδιότητες που στερείται η εμπορική της «ξαδέλφη» cannabis sativa παραμένει ζήτημα ανοικτό, ο δρόμος για μια «πράσινη» επανάσταση με βάση τη δεύτερη που θα μπορούσε να αποτελέσει μια παραγωγική κι εμπορική δραστηριότητα πρώτης γραμμής με μεγάλες εξαγωγικές προοπτικές φαίνεται πως ξεκινά να ανοίγει για τα καλά.

Και η αλήθεια είναι ότι παρά την πολυετή καθυστέρηση, η Ελλάδα έχει αντικειμενικά όλες τις δυνατότητες αν όχι και περισσότερες λόγω κλίματος και εδαφών να ανταγωνιστεί άλλες ευρωπαϊκές χώρες που ήδη επενδύουν επιτυχημένα στο «χόρτο» όπως είναι η Ολλανδία, η Τσεχία, η Ισπανία, η Ιταλία και η Δανία.

H Ελλάδα αποτελεί μια εντελώς παρθένα αγορά με μεγάλο επενδυτικό ενδιαφέρον και προοπτικές, έχει λοιπόν σημάνει η ώρα να σπείρουμε τον σπόρο της οικονομίας της κάνναβης.



Με αυτά τα δεδομένα η Athens Cannabis Expo, η πρώτη διεθνής έκθεση προϊόντων με βάση την cannabis sativa – είδη ένδυσης και καθημερινής χρήσης, τρόφιμα, καλλυντικά, γκάτζετς, οικοδομικά υλικά ακόμη(!), «θαυματουργό» πραγματικά είναι βλέπεις τούτο το φυτό και θησαυρός ολόκληρος οι ιδιότητες και οι εφαρμογές του - που θα φιλοξενηθεί αρχές Γενάρη στο Κλειστό του Φαλήρου, αποτελεί σίγουρα μια θετική εξέλιξη με έντονο επιχειρηματικό αλλά και ενημερωτικό ενδιαφέρον αφού προγραμματίζονται επίσης ομιλίες, συζητήσεις, προβολές κ.λπ. αναφορικά με την όλη κουλτούρα του φυτού. Ανάμεσα στους ομιλητές θα είναι, διαβάζω, ο γνωστός υπέρ της φαρμακευτικής κάνναβης Καναδός ακτιβιστής Ρικ Σίμπσον και η σύζυγός του ανθρωπολόγος Ντανιέλα Σμίλιανιτς-Σίμπσον.

Mπορεί τα περισσότερα ρούχα, καλλυντικά, τρόφιμα, λάδια κ.λπ. με βάση τη sativa να είναι ακόμα μάλλον τσουχτερά για το μέσο βαλάντιο, το άνοιγμα ωστόσο της σχετικής αγοράς αναμένεται να ρίξει τις τιμές.



Σκοπός της διοργάνωσης που «τρέχουν» νέοι επαγγελματίες είναι να ενημερώσει το κοινό για όλες τις εξελίξεις σχετικά με την κάνναβη διεθνώς καθώς και τα τελευταία επιτεύγματα όσον αφορά την ιατρική, φαρμακευτική και βιομηχανική της χρήση: «Ελάτε να γνωρίσετε όλες τις καινοτόμες εταιρίες που δραστηριοποιούνται στον τομέα με πολλά διαφορετικά προϊόντα και υπηρεσίες όπως: CBD (κανναβιδιόλη) , φαρμακευτική κάνναβη , κλωστική κάνναβη, ατμοποιητές , σπόροι κάνναβης , καλλυντικά , κοκτέιλ – ποτά με κάνναβη και πολλά άλλα», αναγράφει το δελτίο Τύπου και πράγματι εκπλήσσεσαι μαθαίνοντας πόσες «δουλειές με φούντες» μπορεί κανείς να ανοίξει και σε πόσες διαφορετικές ανάγκες δύναται να ανταποκριθεί – όσοι επισκέφθηκαν τα Αντιαπαγορευτικά Φεστιβάλ των τελευταίων χρόνων έχουν πάρει μια «πρόγευση» όσων θα δούμε στο Φάληρο σε πιο επαγγελματικά πλαίσια.

Εντάξει, μπορεί τα περισσότερα ρούχα, καλλυντικά, τρόφιμα, λάδια κ.λπ. με βάση τη sativa να είναι ακόμα μάλλον τσουχτερά για το μέσο βαλάντιο, το άνοιγμα ωστόσο της σχετικής αγοράς αναμένεται να ρίξει τις τιμές. Ζήτηση πάντως υπάρχει μεγάλη, μεγαλύτερη από όση μπορεί να καλυφθεί με βάση την ως τώρα εγχώρια προσφορά, καθώς μαθαίνω. ΟΚ, υπάρχουν κι εκείνοι που μιλάνε για «χιπστεριές» (γιατί κι αυτό το άκουσα), προσωπικά όμως τις προτιμώ χίλιες φορές από το μαύρο σκοτάδι της άγνοιας και της παρανομίας, ειδικά όταν αφορά ένα τόσο «πολυλειτουργικό» και με τη βούλα της επιστήμης πια φυτό.

«Η έκθεση είναι αφενός εμπορική, καθώς θα συμμετάσχουν πάνω από 100 πρωτοπόροι επιχειρηματίες που δραστηριοποιούνται στον τομέα της βιομηχανικής και ιατρικής κάνναβης σε Ελλάδα και εξωτερικό ανταλλάσσοντας ιδέες, απόψεις και τεχνογνωσία, αφετέρου θα αποτελέσει ένα φόρουμ όπου επιστήμονες, επιχειρηματίες και εκπρόσωποι φορέων θα συζητήσουμε για το πιο παρεξηγημένο βότανο στον κόσμο... H Ελλάδα αποτελεί μια εντελώς παρθένα αγορά με μεγάλο επενδυτικό ενδιαφέρον και προοπτικές, έχει λοιπόν σημάνει η ώρα να σπείρουμε τον σπόρο της οικονομίας της κάνναβης», μου λέει η Ελένη Μπέλλου, εκπρόσωπος Τύπου του Athens Cannabis Expo 2018.

«Η διεθνής εμπειρία δείχνει ότι στα θερμοκήπια της κάνναβης παγκοσμίως ανθίζει κάτι εξαιρετικά πολύτιμο... Ενδεικτικά, το Ισραήλ που πρωτοπορεί σήμερα τόσο στην έρευνα γύρω από τις θεραπευτικές ιδιότητες του φυτού όσο και στην παγκόσμια βιομηχανία ιατρικής κάνναβης καταγράφει όγκο συναλλαγών ύψους 100 εκ. δολαρίων, ενώ οι προβλέψεις για την παγκόσμια αγορά ιατρικής κάνναβης αποτιμώνται στα 250 δισ. δολάρια μέχρι το 2020», συμπληρώνει. Όχι, ούτε αυτή ούτε οι άλλοι διοργανωτές νιώθουν τύποι «περιθωριακοί» ή παράνομοι, προτρέπουν μάλιστα μεταξύ σοβαρού και αστείου οποιονδήποτε ανακαλύψει ότι εκτίθενται «ναρκωτικά» στο Φάληρο, να σπεύσει να ειδοποιήσει την αστυνομία!

Φωτο: George Vitsaras / SOOC

«Είναι ένα βοτάνι πραγματικά μοναδικό αφού μπορεί να σε ντύσει, να σε ταϊσει, να σε ταξιδέψει (όχι μόνο μεταφορικά, από κάνναβη φτιάχνονταν παλιά τα περισσότερα πανιά και σχοινιά καραβιών, ενώ σήμερα κάποιες βιομηχανίες ήδη άρχισαν να αντικαθιστούν πλαστικά μέρη αυτοκινήτων με οργανικό πλαστικό από κάνναβη), να σε γιατρέψει, να σε στεγάσει ακόμα!», μου λέει ο Αργύρης Μουντζούρης. Έχοντας εντρυφήσει επί σειρά ετών στο αντικείμενο ξεκίνησε πέρσι το συνεργατικό εγχείρημα ατομικών και μικρών επιχειρήσεων «Το Καννάβι», πραγματοποιώντας μετά από δεκαετίες απαγόρευσης την πρώτη νόμιμη σπορά το '16 στη Βοιωτία κι από φέτος στη Μαντινεία. Η περιοχή αυτή φημιζόταν για την εξαιρετικής ποιότητας κάνναβη που παράγει ήδη από τα τέλη του 19ου αιώνα, εποχή που η καλλιέργεια και η εμπορία της ήταν απόλυτα νόμιμες και προσοδοφόρες για ιδιώτες και δημόσιο - αναφέρεται μάλιστα σε αυτή χρησιμοποιώντας τη σαν άξονα του αυτοβιογραφικού του οδοιπορικού «Χασίς- από την Ελλάδα στην Αίγυπτο» ο περιώνυμος Γάλλος περιηγητής και τυχοδιώκτης Ανρί Ντε Μονφρέ.

Στο ομώνυμο κατάστημα που άνοιξε πρόσφατα στα Εξάρχεια, εκτός από μια ευρεία γκάμα προïόντων κάνναβης, εγχώριων και εισαγωγής, βρίσκεις επίσης γραπτά και φωτογραφικά ντοκουμέντα από εκείνους τους καιρούς καθώς και εργαλεία που χρησιμοποιούνταν για την επεξεργασία του φυτού – όλα αυτά θα τα παρουσιάσει στο Μουσείο της Κάνναβης που είναι να στηθεί στον εκθεσιακό χώρο.

Ανάμεσά τους φωτογραφίες από παλιό κανναβουργείο της Έδεσσας, τιμολόγια αγοράς κάνναβης, καρούλια και δείγματα παραγωγής από το κανναβουργείο του Δεσύλλα στην Κέρκυρα καθώς κι ένας μέλιγκας, εργαλείο για τη σύνθλιψη των στελεχών της κάνναβης και του λιναριού από ιδιωτική συλλογή: «Δίχως όλο αυτό το κυνήγι μαγισσών θα διασώζονταν πολύ περισσότερες μαρτυρίες και στοιχεία», λέει και συνεχίζει αναφερόμενος στις προκαταλήψεις, τα εμπόδια, ακόμα και τις διώξεις που συναντούσε μέχρι και πρόσφατα η επιχειρηματική ενασχόληση με την κάνναβη ευελπιστώντας ότι το μέλλον θα είναι πολύ διαφορετικό αφού ο τομέας είναι πολλά υποσχόμενος και στο εξαγωγικό κομμάτι.

Χαρτί κατασκευασμένο από κάνναβη



«Ξεκινήσαμε τον Απρίλιο του '16 ύστερα από την έκδοση του ΦΕΚ για την βιομηχανική κάνναβη, ωστόσο το ενδιαφέρον μου για το φυτό και τις ευεργετικές του ιδιότητες είχε ξεκινήσει ήδη από το 2010 οπότε συνάντησα τον γιατρό Γιώργη τον Οικονομόπουλο, μια γνωριμία που εξελίχθηκε σε δυνατή φιλία» λέει με τη σειρά του ο Χρήστος Μπότσης, ιδρυτής της Hempoil Natural Products που διαθέτει κατ' αποκλειστικότητα προϊόντα με CBD (κανναβιδιόλη σε σταγόνες ελαίου, κάψουλες, υπόθετα ή τσίχλες) η οποία έχει επιπλέον πολλές θεραπευτικές εφαρμογές, από την ανορεξία και την επιληψία μέχρι το γλαύκωμα και αρκετές μορφές καρκίνου - σε πολλές χώρες ήδη συνταγογραφούνται κανονικά. Διαθέτει επίσης υγρά αναπλήρωσης για ηλεκτρονικά τσιγάρα, κρύσταλλους, κεριά, αλοιφές κ.ά.

Χαρακτηρίζει το διαδικαστικό κομμάτι για έναν επιχειρηματία που δραστηριοποιείται στην Ελλάδα «πονοκέφαλο» ανεξαρτήτως αντικειμένου, όσο για την κοινωνική προκατάληψη «αδιαφορώ επειδή ξέρω ότι κάνω το σωστό βοηθώντας και ασθενείς». Πιστεύει ότι όχι, δεν είναι κάποια «μόδα» αλλά οι διαπιστωμένες ευεργετικές ιδιότητες των προϊόντων κάνναβης καθαυτών που έχει ανεβάσει τη ζήτηση και μάλιστα δίχως καμια μεγάλη «συμβατική» διαφημιστική καμπάνια. Θεωρεί κι εκείνος τις εμπορικές προοπτικές που ανοίγονται και την αναμενόμενη ώθηση στην οικονομία συνολικά «τεράστια, ειδικά όταν νομοθετηθεί κι εδώ η φαρμακευτική χρήση της κάνναβης», μιλά για εγχώριες και ξένες επενδύσεις που θα σημάνουν νέες θέσεις εργασίας αλλά και «ένεση» εσόδων μέσω της φορολόγησης για το δημόσιο.



Αν τώρα όλα αυτά σου φαίνονται κουφά, περίεργα, «ύποπτα», συμβατικά ή δήθεν, δεν έχεις παρά να επισκεφτείς ο ίδιος την Athens Cannabis Expo 2018, να ακούσεις, να συζητήσεις, να δοκιμάσεις, να πειραματιστείς και να σχηματίσεις ίδια γνώμη. Σε κάθε περίπτωση, κάθε βήμα που κερδίζεται προς την απελευθέρωση του φυτού σε όποια μορφή, πόσο μάλλον αυτή της απενοχοποιημένης, «επίσημης» γεωργικής, εμπορικής, ιατρικής και βιομηχανικής του εκμετάλλευσης, στέλνει ακόμα πιο πίσω στο χρόνο το παράλογο και υποκριτικό καθεστώς άγνοιας, δαιμονοποίησης και απαγόρευσης που τόσο κόσμο ταλαιπώρησε και ταλαιπωρεί αλλά που όσο προχωρά ο 21ος αιώνας, τόσο πιο έωλο πλέον φαντάζει.

Info

12-14/1, Athens Cannabis Expo 2018, Κλειστό Γυμναστήριο Φαλήρου (Τάε Κβον Ντο), αναλυτικές πληροφορίες-εισιτήρια athenscannabisexpo.com